ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

ประกอบด้วย งบการเงินที่ผ่านการตรวจสอบจากผู้สอบบัญชีรับอนุญาต และอัตราส่วนทางการเงิน
ที่สำคัญของบริษัทฯ และบริษัทย่อยดังนี้

13.1 สรุปรายงานการสอบบัญชี ในระยะ 3 ปีที่ผ่านมาเป็นแบบไม่มีเงื่อนไข
ปรากฏตามเอกสารแนบหมายเลข 5.2

13.2 ข้อมูลสรุปงบการเงินรวมของบริษัทฯ และบริษัทย่อย เปรียบเทียบ 3 ปีที่ผ่านมา
ปรากฏตามเอกสารแนบหมายเลข 5.3, 5.4, 5.5 และ 5.6

13.3 อัตราส่วนทางการเงินที่สำคัญ
ซึ่งสะท้อนถึงฐานะการเงินและผลการดำเนินงานในธุรกิจหลักของบริษัทฯ และบริษัทย่อย
เปรียบเทียบ 3 ปีที่ผ่านมา ปรากฏตามเอกสารแนบหมายเลข 5.7

14. การวิเคราะห์และคำอธิบายของฝ่ายจัดการ (Management Discussion and Analysis)

สภาวะเศรษฐกิจของประเทศไทยในรอบปี 2559 ช่วงครึ่งปีแรก
ยังคงอยู่ในภาวะถดถอยต่อเนื่องจากปี 2558 ตั้งแต่ไตรมาส 3 ของปี 2559
สภาวะเศรษฐกิจดีขึ้นในบางอุตสาหกรรม แต่ในบางอุตสาหกรรมก็ยังไม่กระเตื้องขึ้นอย่างชัดเจน
เช่น อุตสาหกรรมผลิตรถยนต์ รวมทั้งอุตสาหกรรม สิ่งทอ การประกอบธุรกิจของกลุ่มบริษัทฯ
ยังคงได้รับผลกระทบดังกล่าว เช่น ธุรกิจผลิตชิ้นส่วนรถยนต์ และธุรกิจสิ่งทอ อย่างไรก็ตาม
การลงทุนของบริษัทฯ ได้กระจายตัวในหลายธุรกิจทั้งในประเทศและต่างประเทศ
เพื่อกระจายความเสี่ยงและปรับสมดุลระหว่างกัน ดังนั้น
นอกจากการได้รับผลตอบแทนจากธุรกิจภายในประเทศแล้ว
ยังได้รับผลตอบแทนจากธุรกิจในต่างประเทศเช่นกัน

14.1 ภาพรวมผลการดำเนินงานและปัจจัยที่ทำให้มีการเปลี่ยนแปลงที่สำคัญ

ในรอบปี 2559 ผลการดำเนินงานตามงบการเงินเฉพาะกิจการ ซึ่งคำนวณตามวิธีราคาทุน
มีกำไรสุทธิ 1,181.02 ล้านบาท เพิ่มขึ้น 606.8 ล้านบาท หรือเพิ่มขึ้นร้อยละ 105.67
เมื่อเทียบกับปี 2558 สาเหตุหลักเนื่องจาก บริษัทฯ ได้รับเงินปันผลมากขึ้นจำนวน 290 ล้านบาท
ซึ่งส่วนใหญ่ได้รับจากธุรกิจโรงไฟฟ้าในประเทศจีนและในประเทศไทย เพิ่มขึ้นจำนวน 137 ล้านบาท
และ 88 ล้านบาทตามลำดับ นอกจากนี้
มีรายได้กำไรจากการจำหน่ายเงินลงทุนและเลิกกิจการของบริษัทย่อย จำนวนเงิน 451.73
ล้านบาท ในจำนวนนี้เป็นรายการขายเงินลงทุนในบริษัทร่วมค้าชื่อ Jiashan-Union
Development Co., Ltd. ซึ่งประกอบธุรกิจอสังหาริมทรัพย์ในประเทศจีน ครบ 3
ระยะตามที่กำหนดแล้ว มีกำไรจำนวน 368 ล้านบาท
และกำไรจากการชำระบัญชีของบริษัทย่อยที่ไม่มีธุรกรรมแล้วจำนวน 83 ล้านบาท ส่วนด้านค่าใช้จ่าย
มีการบันทึกขาดทุนจากการด้อยค่าเงินลงทุนใน Zhejiang Saha-Union Feilun Thread
Industries Co., Ltd. จำนวน 246 ล้านบาท เนื่องจาก
พิจารณาประเมินโอกาสการได้รับผลตอบแทนจากเงินลงทุนมีความเสี่ยงสูงมาก
ทำให้มีค่าใช้จ่ายจากการนี้เพิ่มขึ้นจากปี 2558 เป็นจำนวนเงิน 54 ล้านบาท

ผลกำไรสุทธิตามงบการเงินเฉพาะกิจการ
คำนวณโดยใช้วิธีราคาทุนจะไม่เท่ากับกำไรสุทธิตามงบการเงินรวม

ภาพรวมผลการดำเนินงานตามงบการเงินรวม ซึ่งคำนวณโดยวิธีส่วนได้เสียปี 2559
มีกำไรสุทธิส่วนที่เป็นของผู้ถือหุ้นของบริษัทฯ จำนวน 1,323.02 ล้านบาท เพิ่มขึ้น 405.76
ล้านบาท หรือเพิ่มขึ้นร้อยละ 44.24 เมื่อเทียบกับปี 2558 ซึ่งมีจำนวนกำไรสุทธิ 917.26 ล้านบาท
สาเหตุหลักของการเปลี่ยนแปลงผลการดำเนินงานดังกล่าว เกิดจากปัจจัยและเหตุการณ์สำคัญดังนี้

14.1.1 ทิศทาง แนวโน้ม ราคาพลังงาน

ในช่วงไตรมาส 1 ถึง ไตรมาส 3 ของปี 2559
ราคาถ่านหินซึ่งเป็นวัตถุดิบหลักของธุรกิจพลังงานในประเทศจีน
มีราคาลดลงตามทิศทางแนวโน้มของราคาพลังงานในตลาดโลก เป็นสาเหตุให้ต้นทุนลดลง
ผลประกอบการของกิจการดังกล่าวที่บริษัทลงทุนนั้นได้กำไรเพิ่มขึ้น

14.1.2 แนวโน้มธุรกิจสิ่งทอ

อุตสาหกรรมธุรกิจสิ่งทอโดยรวมอยู่ในสภาวะหดตัว ปริมาณของอุปสงค์ลดลง ราคาปรับตัวยาก
ภาวะการแข่งขันรุนแรงจากตลาดต่างประเทศ
ทำให้มีผลกระทบต่อธุรกิจสิ่งทอของบริษัทในกลุ่มที่มีรายได้และกำไรลดลง

14.1.3 ศักยภาพของธุรกิจอสังหาริมทรัพย์ในต่างประเทศ

ตามที่บริษัทฯ ลงทุนเกี่ยวกับธุรกิจอสังหาริมทรัพย์ในประเทศสาธารณรัฐประชาชนจีน
สภาวะแวดล้อมทางเศรษฐกิจด้านธุรกิจอสังหาริมทรัพย์ในประเทศจีนมีศักยภาพเพียงพอที่ทำให้โครงการธุรกิจอสังหาริมทรัพย์ของบริษัทฯ
สามารถดำเนินการถึงเฟสสุดท้ายและได้รับอนุมัติจากทางการให้ฝ่ายไทยขายเงินลงทุนโครงการ
Jiashan-Union Development ให้กับผู้ที่ไม่มีความสัมพันธ์ใดๆ กับบริษัทฯ
และส่งเงินกลับประเทศไทยได้ มีผลทำให้บริษัทฯ ได้กำไรจากการนี้ในปี 2559

14.2 ผลการดำเนินงานและความสามารถในการทำกำไร

14.2.1 รายได้จากการขายและบริการ

ในปี 2559 บริษัทฯ มีรายได้จากการขายและบริการ รวม 10,940 ล้านบาท
ซึ่งมาจากส่วนงานต่างๆ คือ ธุรกิจสิ่งทอ 943 ล้านบาท ธุรกิจพลาสติก ยางและโลหะ 5,992
ล้านบาท ธุรกิจการค้าประเภทคอมพิวเตอร์ 2,617 ล้านบาท ธุรกิจพลังงาน 903 ล้านบาท
ธุรกิจโรงแรม 464 ล้านบาท ธุรกิจการลงทุนและอื่นๆ 21 ล้านบาท โดยรวมเพิ่มขึ้น 822 ล้านบาท
เมื่อเทียบกับปี 2558 ซึ่งมีจำนวน 10,117 ล้านบาท สาเหตุหลักมาจากกลุ่มธุรกิจ พลาสติก ยาง
และโลหะ ซึ่งมีปริมาณการขายที่เพิ่มขึ้นของผลิตภัณฑ์กระติกน้ำสุญญากาศ
ที่มีการขยายกำลังการผลิตเนื่องจากมีคำสั่งซื้อที่เพิ่มขึ้นกว่าปี 2558
และจากผลิตภัณฑ์ยางที่มีประเภทของสินค้าที่เพิ่มขึ้น
นอกจากนี้ในส่วนของธุรกิจพลังงานในประเทศจีนมียอดขายเพิ่มขึ้น 187 ล้านบาท
เนื่องจากโรงงานมีการเปลี่ยนเครื่องจักร และอุปกรณ์โดยใช้เทคโนโลยีใหม่ขึ้น
จึงผลิตได้ปริมาณที่เพิ่มขึ้นตามอุปสงค์ที่เพิ่มในเมืองเจียซ่าน อนึ่ง
ในส่วนของธุรกิจการค้าประเภทคอมพิวเตอร์ก็มีรายได้เพิ่มขึ้น 380 ล้านบาท
เนื่องจากสภาวะเศรษฐกิจในไตรมาสที่ 3 และไตรมาสที่ 4 ดีขึ้น

14.2.2 รายได้อื่น

ปี 2559 บริษัทฯ และบริษัทย่อย มีรายได้ประเภทอื่นที่ไม่ใช่รายได้จากการขายและบริการข้างต้น
ซึ่งส่วนใหญ่เป็นผลตอบแทนจากธุรกรรมการลงทุน จำนวน 743.48 ล้านบาท
และรายได้ประเภทอื่นๆ รวมจำนวน 407.16 ล้านบาท รวมรายได้อื่น 1,150.64 ล้านบาท
เพิ่มขึ้น 324.22 ล้านบาท หรือเพิ่มขึ้นร้อยละ 28.27
ขององค์ประกอบของรายได้รวมเมื่อเทียบกับปี 2558 ซึ่งมีจำนวน 826.42 ล้านบาท
สาเหตุหลักที่ทำให้เกิดการเปลี่ยนแปลงประกอบด้วย

(ก) รายได้เงินปันผลรับเพิ่มขึ้น 112.06 ล้านบาท
ซึ่งมาจากผลตอบแทนจากเงินลงทุนในธุรกิจพลังงานในประเทศไทย ชื่อบริษัท ราชบุรีเพาเวอร์
จำกัด เพิ่มขึ้น 88 ล้านบาท
และเพิ่มขึ้นจากผลตอบแทนของเงินลงทุนเกี่ยวกับหลักทรัพย์ในความต้องการของตลาด จำนวน 14
ล้านบาท และเงินลงทุนอื่นๆ เพิ่มขึ้น 10 ล้านบาท

(ข) รายการกำไรจากการจำหน่ายเงินลงทุนและเลิกกิจการของบริษัทย่อยปี 2559 มีจำนวน
367.3 ล้านบาท เพิ่มขึ้น 353.07 ล้านบาทเมื่อเทียบกับปี 2558 ที่มีจำนวน 14.23 ล้านบาท
เนื่องจากในปี 2559 บริษัทฯ
ได้รับกำไรจากการจำหน่ายเงินลงทุนโครงการอสังหาริมทรัพย์ในประเทศจีน โครงการ
Jiashan-Union Development จำนวน 362 ล้านบาท
เนื่องจากโครงการได้ดำเนินการถึงเฟสสุดท้ายแล้ว
และได้รับการอนุมัติจากทางการของประเทศจีนให้ส่งเงินลงทุนและส่วนเกินเงินลงทุนกลับประเทศได้

(ค) ในปี 2558 บริษัทย่อยได้รับเงินชดเชยความเสียหายจากเหตุการณ์ไฟไหม้เมื่อปี 2557
จากบริษัทประกันภัยจำนวนเงิน 125.42 ล้านบาท ซึ่งเป็นรายการพิเศษไม่ใช่รายได้ปกติ
จึงเปรียบเสมือนปี 2559 มีรายได้อื่นลดลงด้วยจำนวนดังกล่าว

  ในส่วนองค์ประกอบอื่นของรายได้อื่นๆ มีการเปลี่ยนแปลงอย่างไม่มีนัยสำคัญ

14.2.3 ต้นทุนและค่าใช้จ่ายในการขายและบริหาร

รายการต้นทุนขายและบริการของปี 2559 มีจำนวนเงิน 9,330.95 ล้านบาท เพิ่มขึ้น 615.57
ล้านบาทเมื่อเทียบกับปี 2558 ซึ่งมีจำนวน 8,715.38 ล้านบาท
สาเหตุของการเพิ่มขึ้นนี้สอดคล้องกับรายได้จากการขายและบริการที่เพิ่มขึ้นจำนวน 822.32
ล้านบาท
แต่สัดส่วนการเพิ่มขึ้นของต้นทุนขายและบริการน้อยกว่ารายได้จากการขายและบริการที่เพิ่มขึ้น
กล่าวคือ ปี 2558 อัตราต้นทุนขายต่อยอดขายเท่ากับร้อยละ 86.14 แต่ปี 2559 เท่ากับร้อยละ
85.29 ซึ่งดีขึ้น ทั้งนี้เนื่องจากมีการบริหารประสิทธิภาพของการใช้ต้นทุนดีขึ้น
รายการที่มีนัยสำคัญมาจากธุรกิจพลาสติก ยาง และโลหะ
โดยเฉพาะสินค้ากระติกน้ำสเตนเลสสุญญากาศ และผลิตภัณฑ์ประเภทยางที่มีการควบคุมต้นทุนได้ดีขึ้น
รวมทั้งธุรกิจส่วนงานการค้าประเภทคอมพิวเตอร์ก็เข้าข่ายกรณีนี้เช่นกัน นอกจากนี้ ในต่างประเทศ
ธุรกิจพลังงานผลิตกระแสไฟฟ้าที่เมืองเจียซ่าน ประเทศสาธารณรัฐประชาชนจีน
มีต้นทุนขายที่เพิ่มขึ้นน้อยกว่ายอดขายที่เพิ่มขึ้น เนื่องจากปี 2559 ราคาตลาดของถ่านหิน
ซึ่งเป็นวัตถุดิบหลักมีราคาลดลง ประกอบกับ
มีการเปลี่ยนเครื่องจักรอุปกรณ์โดยใช้เทคโนโลยีใหม่ที่ทันสมัย
เป็นผลให้ลดต้นทุนและเพิ่มประสิทธิภาพการผลิตให้เกิดปริมาณการขายที่เพิ่มขึ้นด้วย

ค่าใช้จ่ายในการขาย

ในปี 2559 มีจำนวน 271.07 ล้านบาท ลดลง 3.36 ล้านบาท หรือร้อยละ 0.23
ขององค์ประกอบซึ่งคิดจากรายได้จากการขาย เมื่อเทียบกับปี 2558
ซึ่งมีค่าใช้จ่ายในการขายจำนวน 274.43 ล้านบาท ในขณะที่โดยรวมยอดขายเพิ่มขึ้น
แต่ค่าใช้จ่ายในการขายลดลงแสดงถึงประสิทธิภาพในการควบคุมค่าใช้จ่ายดีขึ้น

ค่าใช้จ่ายในการบริหาร

ในปี 2559 ค่าใช้จ่ายในการบริหารมีจำนวน 753.50 ล้านบาท เพิ่มขึ้น 14.47 ล้านบาท
หรือร้อยละ 1.26 ขององค์ประกอบสัดส่วนของรายได้รวม เมื่อเทียบกับปี 2558
ซึ่งมีค่าใช้จ่ายในการบริหารรวม 739.03 ล้านบาท สาเหตุหลักจากธุรกิจพลังงานโรงไฟฟ้าที่เมือง
Jiashan ประเทศสาธารณรัฐประชาชนจีน มีค่าใช้จ่ายในการบริหารเพิ่มขึ้น 4 ล้านบาท
ซึ่งผันแปรตามรายได้ที่เพิ่มขึ้น นอกจากนี้ จากธุรกิจพลาสติก ยาง และโลหะ
มีการเพิ่มจำนวนพนักงานเพื่อรองรับการขยายกำลังการผลิตของผลิตภัณฑ์กระติกน้ำสุญญากาศ
ทำให้มีค่าใช้จ่ายด้านการพนักงานเพิ่มขึ้นอย่างมีนัยสำคัญ

14.2.4 ความสามารถในการทำกำไร

กำไรขั้นต้น

ในปี 2559 บริษัทฯ และบริษัทย่อยมีกำไรขั้นต้น 1,608.96 ล้านบาท อัตรากำไรขั้นต้นร้อยละ
14.71 เพิ่มขึ้น 206.75 ล้านบาท หรือเพิ่มขึ้นร้อยละ 0.85 เมื่อเทียบกับปี 2558 ซึ่งมีกำไรขั้นต้น
1,402.21 ล้านบาท หรืออัตรากำไรขั้นต้นร้อยละ 13.86 ของยอดขาย
สาเหตุของกำไรขั้นต้นเพิ่มขึ้น มาจากส่วนงานธุรกิจพลาสติก ยาง และโลหะ
ธุรกิจการค้าคอมพิวเตอร์ และธุรกิจพลังงานผลิตกระแสไฟฟ้าในประเทศจีน
ซึ่งล้วนมีสาเหตุจากทุกธุรกิจดังกล่าวมีรายได้จากการขายเพิ่มขึ้น
แต่สัดส่วนของต้นทุนขายที่เพิ่มขึ้นน้อยกว่ายอดขายที่เพิ่ม
ซึ่งส่วนใหญ่เป็นการปรับปรุงประสิทธิภาพของต้นทุนให้ดีขึ้นตามรายละเอียดต่างๆ ที่กล่าวไว้ข้างต้น
และตามรายละเอียดข้อมูลที่แสดงไว้ในหมายเหตุประกอบงบการเงินหมายเลข 30
เรื่องส่วนงานดำเนินงาน

กำไรจากการดำเนินงานและกระแสเงินสดจากการดำเนินงาน

ตามงบการเงินรวมปี 2559 บริษัทฯ และบริษัทย่อย มีกำไรก่อนส่วนแบ่งกำไร (ขาดทุน)
จากเงินลงทุนในการร่วมค้าและบริษัทร่วม ค่าใช้จ่ายทางการเงินและค่าใช้จ่ายภาษีเงินได้
หรืออีกนัยหนึ่งคือ กำไรจากการดำเนินงาน จำนวน 1,722.93 ล้านบาท เพิ่มขึ้น 613.74
ล้านบาท หรือสัดส่วนขององค์ประกอบเพิ่มขึ้นร้อยละ 4.12 เมื่อเทียบกับปี 2558
ซึ่งมีกำไรจากการดำเนินงาน 1,109.2 ล้านบาท สาเหตุหลักมาจาก บริษัทฯ และบริษัทย่อย
มีกำไรขั้นต้นเพิ่มขึ้น 206.74 ล้านบาท มีเงินปันผลรับเพิ่มขึ้น 112.06 ล้านบาท
และมีกำไรจากการจำหน่ายเงินลงทุน 368 ล้านบาท ตามรายละเอียดที่กล่าวไว้ข้างต้น
เมื่อพิจารณาถึงกระแสเงินสดที่ได้จากกิจกรรมดำเนินงานตามงบกระแสเงินสดของงบการเงินรวม
มีจำนวนเงิน 1,624.42 ล้านบาท ซึ่ง คิดเป็นร้อยละ 94.28 ของกำไรจากการดำเนินงาน
แสดงถึงกำไรจากการดำเนินงานได้รับกลับมาในรูปของกระแสเงินสด 94.28%
จึงจัดว่ามีสภาพคล่องดีมาก ถ้าหากเทียบอัตรากำไรจากการดำเนินงานต่อรายได้รวมอยู่ที่ 14.25%
เพิ่มขึ้น 4.12% เมื่อเทียบกับปี 2558 ซึ่งอยู่ที่ 10.14%
โดยสรุปผลการดำเนินงานตามงบการเงินรวมดีขึ้น

อัตราส่วนกำไรสุทธิต่อรายได้รวม

ตามงบการเงินรวมปี 2559 กำไรสุทธิส่วนที่เป็นของผู้ถือหุ้นของบริษัทฯ มีจำนวน 1,323.02
ล้านบาท เพิ่มขึ้น 405.76 ล้านบาทเมื่อเทียบกับปี 2558 ซึ่งมีจำนวน 917.26 ล้านบาท
อัตรากำไรสุทธิต่อรายได้รวมปี 2559 เท่ากับ 10.94% เพิ่มขึ้น 2.56% เมื่อเทียบกับปี 2558
สาเหตุหลักที่เพิ่มขึ้นมาจากอัตรากำไรขั้นต้นต่อรายได้รวมเพิ่มขึ้น 0.50% ทั้งเงินปันผล
และกำไรจากการจำหน่ายเงินลงทุนต่อรายได้รวมเพิ่มขึ้น 0.70% และ 2.91% ตามลำดับ
นอกจากนี้ มีรายการการรับรู้ส่วนแบ่งกำไรจากเงินลงทุนในบริษัทร่วมค้าและบริษัทร่วมทั้งสิ้น
151.43 ล้านบาท ลดลง 180.8 ล้านบาทเมื่อเทียบกับรายได้รวม
สัดส่วนขององค์ประกอบรายการนี้ลดลง 1.78% เนื่องจากสิ้นปี 2559 มีการพิจารณาแนวโน้ม
และโอกาสที่จะได้รับผลตอบแทนจากเงินลงทุนในบริษัท Zhejiang Saha-Union Feilun
Thread Industries Co., Ltd. ซึ่งประกอบธุรกิจสิ่งทอในประเทศจีน
เห็นว่าเป็นไปได้ยากภายใต้สภาวะอุตสาหกรรมสิ่งทอเช่นนี้
ทั้งมีความเสี่ยงสูงเรื่องการดำเนินธุรกิจในระยะยาวโดยพิจารณาจากประมาณการกระแสเงินสด
ในอนาคตที่ได้รับจากผู้บริหารของบริษัทดังกล่าว บริษัทฯ
จึงรับรู้ขาดทุนจากการด้อยค่าของเงินลงทุนดังกล่าวเป็นจำนวนเงิน 358 ล้านบาท
จึงเป็นเหตุให้อัตราส่วนกำไรสุทธิต่อรายได้รวมน้อยกว่าอัตราส่วนกำไรจากการดำเนินงานต่อรายได้รวม

อัตราผลตอบแทนต่อส่วนของผู้ถือหุ้น (ROE)

ในปี 2559 ตามงบการเงินรวมของบริษัทฯ และบริษัทย่อย
ซึ่งคำนวณกำไรตามวิธีส่วนได้เสียตามมาตรฐานการบัญชี
ซึ่งมีการรับรู้ส่วนแบ่งกำไรจากเงินลงทุนในการร่วมค้าและเงินลงทุนในบริษัทร่วมด้วย บริษัทฯ
มีกำไรสุทธิส่วนที่เป็นของผู้ถือหุ้นของบริษัทฯ จำนวน 1,323.02 ล้านบาท คิดเป็นกำไรต่อหุ้น หุ้นละ
4.56 บาท คิดเป็นอัตราผลตอบแทนต่อส่วนของผู้ถือหุ้นเฉลี่ยเท่ากับ 7.05% เพิ่มขึ้น 1.99%
เปรียบเทียบกับปี 2558 ซึ่งมีอัตราผลตอบแทนต่อส่วนของผู้ถือหุ้นอยู่ที่ 5.06%

ในส่วนของงบการเงินเฉพาะกิจการ ซึ่งคำนวณกำไรโดยใช้วิธีราคาทุน ปี 2559 มีกำไรสุทธิ
1,181.02 ล้านบาท หรือมีกำไรต่อหุ้น หุ้นละ 3.94 บาท กำไรสุทธิเพิ่มขึ้น 606.8 ล้านบาท
หรือเพิ่มขึ้นหุ้นละ 2.03 บาทเมื่อเปรียบเทียบกับปี 2558 เนื่องจากสาเหตุหลัก คือ
ได้รับเงินปันผลจากเงินลงทุนในธุรกิจพลังงานเพิ่มขึ้น 290 ล้านบาท นอกจากนี้
มีกำไรจากการขายเงินลงทุนโครงการอสังหาริมทรัพย์ ชื่อ Jiashan-Union Development
ในประเทศจีน จำนวน 368 ล้านบาท ซึ่งกล่าวไว้แล้วในหัวข้อภาพรวมของผลการดำเนินงาน

อนึ่ง บริษัทฯ
มีนโยบายการจ่ายเงินปันผลโดยขึ้นอยู่กับผลการดำเนินงานของกิจการในอัตราไม่ต่ำกว่า 1 ใน 3
ของกำไรสุทธิประจำปีจากการคำนวณตามวิธีราคาทุนทางบัญชีของงบการเงินเฉพาะกิจการหลังหักขาดทุนสะสม
(ถ้ามี) ทั้งนี้รวมการคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม
บริษัทฯ จะมีการพิจารณาจ่ายเงินปันผลให้กับผู้ถือหุ้นในอัตราที่เหมาะสมอย่างสม่ำเสมอ ในรอบปีนี้
คณะกรรมการบริษัทฯ ได้พิจารณาเมื่อวันที่ 16 มีนาคม 2560
ให้เสนอที่ประชุมสามัญผู้ถือหุ้นอนุมัติจ่ายเงินปันผลให้กับผู้ถือหุ้นในอัตรา 2.00 บาทต่อหุ้น
หรือเทียบเท่ากับ 50.80% ของกำไรสุทธิตามวิธีราคาทุน

ประวัติการจ่ายเงินปันผลของบริษัทฯ เทียบกับกำไรสุทธิต่อหุ้น ตามวิธีราคาทุน ปรากฏดังนี้

อัตราการจ่ายเงินปันผล กำไรสุทธิต่อหุ้น อัตราการจ่ายเงินปันผล

ปี (ต่อหุ้น) (วิธีราคาทุน) ต่อกำไร (%)

2558 1.50 1.91 78.37

2557 1.75 4.02 43.54

2556 2.00 4.83 41.41

2555 1.50 3.39 44.25

2554 1.50 2.53 59.29

14.3 ฐานะการเงินและความสามารถในการบริหารทรัพย์สิน

โครงสร้างทรัพย์สินของบริษัทฯ และบริษัทย่อย (ซึ่งมีธุรกิจหลัก คือ การลงทุน
การผลิตและจำหน่ายสินค้า รวมทั้งการให้บริการประเภทโรงแรม) มีสินทรัพย์รวม ณ วันที่ 31
ธันวาคม 2559 ตามงบการเงินรวม จำนวนเงิน 24,020.93 ล้านบาท เพิ่มขึ้น 393.95 ล้านบาท
หรือร้อยละ 1.67 เมื่อเทียบกับสิ้นปี 2558 ซึ่งมีจำนวน 23,626.98 ล้านบาท

14.3.1 ส่วนประกอบของสินทรัพย์

สัดส่วนของสินทรัพย์คำนวณโดยเทียบสัดส่วนกับสินทรัพย์รวมของแต่ละปี โดย ณ สิ้นปี 2559
ประกอบด้วยองค์ประกอบที่สำคัญดังนี้ สินทรัพย์หมุนเวียน 35.45%
เงินลงทุนในบริษัทร่วมรอการจำหน่าย 0.75% เงินลงทุน 26.35% อสังหาริมทรัพย์เพื่อการลงทุน
7.61% ที่ดิน อาคาร และอุปกรณ์ 26.28% ค่าความนิยม 2.17% และสินทรัพย์อื่นๆ รวม 1.40%
เมื่อเทียบสัดส่วนขององค์ประกอบที่มีการเปลี่ยนแปลงจากสิ้นปี 2558 ที่มีนัยสำคัญคือ

รายการเงินสดและรายการเทียบเท่าเงินสด มีจำนวนเพิ่มขึ้น 1,833.62 ล้านบาท
หรือสัดส่วนขององค์ประกอบสินทรัพย์เพิ่มขึ้น 7.45% เนื่องจากบริษัทฯ
และบริษัทย่อยได้รับเงินจากการจำหน่ายเงินลงทุนโครงการ Jiashan-Union Development
ซึ่งดำเนินธุรกิจอสังหาริมทรัพย์ในประเทศจีน จนกระทั่งถึงเฟสสุดท้ายแล้ว บริษัทฯ
ได้รับอนุมัติจากทางการให้จำหน่ายเงินลงทุนด้วยมูลค่า 1,140.43 ล้านบาท
และส่งเงินกลับประเทศได้ อีกส่วนหนึ่งได้มาจากกำไรจากการดำเนินงานของปี 2559

รายการเงินลงทุนรวมเงินลงทุนในบริษัทร่วมรอการจำหน่าย สิ้นปี 2559
มีสัดส่วนต่อสินทรัพย์รวมเท่ากับ 27.10% ลดลง 5.59% เมื่อเทียบกับปี 2558
ซึ่งมีสัดส่วนดังกล่าวเป็น 32.69% ทั้งนี้ เนื่องจากสาเหตุ 2 ประการ ประการแรก คือ
มูลค่าตามบัญชีตามวิธีส่วนได้เสีย ณ สิ้นปี 2558 ของโครงการ Jiashan-Union Development
ยังคงปรากฏมูลค่า 812.83 ล้านบาท แต่สิ้นปี 2559 ได้เปลี่ยนจากมูลค่าเงินลงทุนดังกล่าว
เป็นเงินสดและรายการเทียบเท่าเงินสดจำนวน 1,140.43 ล้านบาท ประการที่สอง
มูลค่าตามบัญชีตามวิธีส่วนได้เสีย ของ Zhejiang Saha-Union Feilun Thread Industries
Co., Ltd. ณ สิ้นปี 2558 ปรากฏมูลค่า 413.39 ล้านบาท แต่ปี 2559 บริษัทฯ
ได้รับรู้ส่วนแบ่งขาดทุนและตัดขาดทุนจากการด้อยค่าในเงินลงทุนดังกล่าวจนครบ
เนื่องจากพิจารณาความเสี่ยงเรื่องโอกาสที่จะไม่ได้รับผลตอบแทนจากเงินลงทุนนี้มีสูงมากตามที่กล่าวไว้ข้างต้นแล้ว
ด้วยเหตุดังกล่าว สินทรัพย์ประเภทเงินลงทุนจึงลดลง 1,216 ล้านบาท

รายการที่ดิน อาคาร และอุปกรณ์ มีผลแตกต่างเพิ่มขึ้นสุทธิ 131.47 ล้านบาท
ส่วนใหญ่เป็นการซื้อหรือปรับปรุง เครื่องจักร อาคาร และอุปกรณ์ ในธุรกิจส่วนงานพลาสติก ยาง
และโลหะ เพื่อรองรับการขยายกำลังการผลิต หรือปรับปรุงทรัพย์สินให้ดีขึ้น

สินทรัพย์อื่นนอกจากที่กล่าวข้างต้น มีการเปลี่ยนแปลงอย่างไม่มีนัยสำคัญ

เมื่อพิจารณาถึงอัตราผลตอบแทนจากสินทรัพย์ อยู่ที่ 5.55% และ อัตราผลตอบแทนจากสินทรัพย์ถาวร
อยู่ที่ 25.61% ซึ่งเพิ่มขึ้นจากปี 2558 ประมาณ 0.54% และ 4.90% ตามลำดับ
ทั้งนี้เนื่องจากมีกำไรจากการดำเนินงานเพิ่มขึ้นจากผลตอบแทนที่ได้จากสินทรัพย์

14.3.2 คุณภาพของสินทรัพย์

ณ วันที่ 31 ธันวาคม 2559 ยอดคงเหลือของลูกหนี้การค้าและลูกหนี้อื่น มีจำนวนเงินรวม
1,652.83 ล้านบาท คิดเป็น 6.88% ของสินทรัพย์รวม ลดลง 412.86 ล้านบาท
เมื่อเทียบกับปีที่แล้ว ซึ่งมีจำนวน 2,065.69 ล้านบาท ส่วนประกอบของรายการนี้ แบ่งเป็น
ลูกหนี้การค้า-กิจการที่เกี่ยวข้องกัน 20.13 ล้านบาท มีลูกหนี้คงค้างอายุหนี้มากกว่า 12 เดือน
9.63 ล้านบาท โดยเป็นลูกหนี้บริษัทร่วมรอระหว่างการชำระบัญชีทั้งจำนวน
ซึ่งได้บันทึกค่าเผื่อหนี้สงสัยจะสูญแล้วทั้งจำนวน 9.63 ล้านบาท
คงเหลือเป็นลูกหนี้การค้า-กิจการที่เกี่ยวข้องกันสุทธิ 10.50 ล้านบาท นอกจากนี้
มีลูกหนี้การค้า-กิจการที่ไม่เกี่ยวข้องกัน 1,425.64 ล้านบาท ในจำนวนนี้ประกอบด้วย
ลูกหนี้ที่มีอายุหนี้คงค้างมากกว่า 12 เดือน จำนวน 34.99 ล้านบาท
โดยได้บันทึกค่าเผื่อหนี้สงสัยจะสูญไว้แล้ว 19.51 ล้านบาท
คงเหลือเป็นลูกหนี้การค้า-กิจการที่ไม่เกี่ยวข้องกันสุทธิ 1,406.13 ล้านบาท
รวมลูกหนี้การค้าข้างต้นทั้งหมดสุทธิเป็น 1,416.63 ล้านบาท ลูกหนี้การค้าลดลงจากสิ้นปี 2558
จำนวน 372.82 ล้านบาท เนื่องจากได้รับการชำระเงินจากลูกหนี้ที่ถึงกำหนดแล้ว
ที่เหลืออยู่ส่วนใหญ่เป็นลูกหนี้คงค้างที่ยังไม่ถึงกำหนดชำระ ซึ่งมีจำนวนน้อยกว่าสิ้นปีที่ผ่านมา
เมื่อคำนึงถึงระยะเวลาเก็บหนี้เฉลี่ยอยู่ที่ประมาณ 54 วัน ซึ่งดีกว่าปีที่แล้วที่อยู่ที่ 63 วัน
ระยะเวลาเก็บหนี้เฉลี่ยอยู่ในช่วงเครดิตเทอมที่ให้สินเชื่อกับลูกค้า

ในส่วนของลูกหนี้อื่น มีจำนวนรวม 265.56 ล้านบาท
โดยรวมเป็นรายการปกติซึ่งจะสะสางให้หมดภายใน 1 ปี ส่วนใหญ่เป็นภาษีซื้อรอเรียกคืน
ภาษีเงินได้นิติบุคคลจ่ายล่วงหน้า ภาษีอากรขาเข้ารอเรียกคืน เป็นต้น ยกเว้น
รายการลูกหนี้อื่น-กิจการที่เกี่ยวข้องกันจำนวน 29.36 ล้านบาท
ซึ่งอยู่ระหว่างรอการชำระบัญชีและเป็นลูกหนี้รายเดียวกับลูกหนี้การค้า-กิจการที่เกี่ยวข้องกันข้างต้น
บริษัทฯ ได้บันทึกค่าเผื่อหนี้สงสัยจะสูญเต็มจำนวน 29.36 ล้านบาทแล้ว เหลือเป็นลูกหนี้อื่น–สุทธิ
236.21 ล้านบาท ซึ่งคาดว่าจะหมดไปภายในระยะเวลา 1 ปี

เมื่อพิจารณาการประเมินมูลค่าลูกหนี้ที่คาดว่าจะได้รับชำระเงินในส่วนของลูกหนี้ที่ค้างชำระเกิน 1 ปี
จำนวน 73.99 ล้านบาท ซึ่งคิดเป็นร้อยละ 4.32 ของลูกหนี้ทั้งสิ้น บริษัทฯ
ได้บันทึกค่าเผื่อหนี้สงสัยจะสูญไว้แล้ว จำนวนรวม 58.51 ล้านบาท ที่เหลือบริษัทฯ
คาดว่าจะสามารถรับชำระเงินได้ครบ บริษัทฯ และบริษัทย่อยเชื่อว่าค่าเผื่อหนี้สงสัยจะสูญดังกล่าว
มีจำนวนเหมาะสมและเพียงพอในสถานการณ์ปัจจุบัน
จึงจัดว่าจำนวนเงินลูกหนี้สุทธิตามงบการเงินรวมเป็นสินทรัพย์ที่มีคุณภาพ

สินค้าคงเหลือ

ณ วันที่ 31 ธันวาคม 2559 บริษัทฯ มียอดสินค้าคงเหลือรวม 1,281.41 ล้านบาท
บริษัทย่อยมีการปรับลดราคาทุนให้เป็นมูลค่าสุทธิที่ควรจะได้รับ จำนวน 70.03 ล้านบาท
เหลือมูลค่าสินค้าคงเหลือ - สุทธิ 1,211.37 ล้านบาท หรือคิดเป็นสัดส่วน 5.04%
ของสินทรัพย์รวม สินค้าคงเหลือสิ้นปี 2559 เพิ่มขึ้น 39.48 ล้านบาทเมื่อเทียบกับสิ้นปี 2558
เนื่องจากมีการสั่งซื้อสินค้าเพื่อเตรียมส่งมอบให้ลูกค้าช่วงต้นเดือนมกราคม 2560
แต่ยังอยู่ระหว่างทาง ณ สิ้นปี 2559 จึงเป็นเหตุให้สินค้าระหว่างทางเพิ่มขึ้น 186 ล้านบาท
แต่ในส่วนประกอบอื่นของสินค้าคงเหลือ เช่น สินค้าสำเร็จรูปหรืองานระหว่างทำ
มียอดลดลงเมื่อเทียบกับสิ้นปี 2558 ในส่วนของระบบการควบคุมภายในเกี่ยวกับสินค้าคงเหลือ
บริษัทฯ มีระบบการตรวจนับสินค้าคงเหลืออย่างสม่ำเสมอ
มีการวิเคราะห์อายุของสินค้าคงเหลือเพื่อการบริหารจัดการ
รวมทั้งมีการเทียบราคาตลาดของสินค้าคงเหลือกับมูลค่าทางบัญชี
ถ้าราคาตลาดต่ำกว่ามูลค่าทางบัญชีก็จะบันทึกส่วนต่างไว้ในบัญชีค่าเผื่อการลดลงของสินค้าคงเหลือ
ซึ่งในรอบบัญชีปี 2559 มีการปรับลดราคาสินค้าคงเหลือลงอีก 3.29 ล้านบาท
เพื่อให้มูลค่าตามบัญชีใกล้เคียงกับมูลค่าที่คาดว่าจะขายได้ บริษัทฯ และบริษัทย่อยประเมินว่า
จำนวนมูลค่าค่าเผื่อการลดลงของสินค้าคงเหลือที่ปรากฏตามหมายเหตุประกอบงบการเงิน หัวข้อที่
10 จำนวน 70.04 ล้านบาท มีความเหมาะสมมีจำนวนไม่มากหรือน้อยเกินไป

รายการเงินลงทุน

เงินลงทุนรวมของบริษัทฯ และบริษัทย่อย ณ สิ้นปี 2559 มีเงินลงทุนสุทธิทั้งสิ้น 6,508.35 ล้านบาท
หรือคิดเป็นสัดส่วน 27.10% ของสินทรัพย์รวม มีจำนวนลดลง 1,216.78 ล้านบาทเมื่อเทียบกับสิ้นปี
2558 ซึ่งมาจากการคำนวณตามวิธีส่วนได้เสีย สาเหตุหลักของการลดลงของเงินลงทุนดังกล่าว
เนื่องจาก ประการแรก บริษัทฯ และบริษัทย่อยมีการจำหน่ายเงินลงทุนในการร่วมค้าโครงการ
Jiashan-Union Development ในประเทศจีน ตามเหตุผลที่กล่าวไว้ในหัวข้อรายได้อื่นซึ่งมีกำไร
362 ล้านบาท ตามงบการเงินรวมสิ้นปี 2558 บริษัทร่วมค้าแห่งนี้แสดงมูลค่าวิธีส่วนได้เสียไว้
812.83 ล้านบาท แต่สิ้นปี 2559 ไม่ปรากฏจำนวนเงินลงทุนของบริษัทร่วมค้าแห่งนี้แล้ว
ประการถัดมา สิ้นปี 2559 บริษัทฯ มีการพิจารณาด้อยค่าเงินลงทุนใน Zhejiang Saha-Union
Feilun Thread Industries Co., Ltd. ตามมาตรฐานการบัญชี
เพื่อสะท้อนถึงผลตอบแทนในอนาคตที่คาดว่าจะไม่ได้รับจากการลงทุนนี้ ซึ่งเปรียบเทียบมูลค่าสิ้นปี
2558 ปรากฏตามวิธีส่วนได้เสียแสดงมูลค่าไว้ 413.39 ล้านบาท แต่สิ้นปี 2559
ไม่มีมูลค่าดังกล่าวแสดงไว้ เงินลงทุนในการร่วมค้าจึงลดลง

มูลค่าสุทธิของเงินลงทุนในบริษัทร่วมค้าและบริษัทร่วมอื่นที่แสดงไว้
ได้สะท้อนถึงผลประโยชน์ในอนาคตที่คาดว่าจะได้รับจากการลงทุน

นอกจากนี้ มีรายการเงินลงทุนในบริษัทร่วมรอการจำหน่ายจำนวน 180.03 ล้านบาท ณ สิ้นปี 2559
เป็นเงินลงทุนรอการจำหน่ายที่อยู่ในขั้นตอนระหว่างขออนุมัติจากทางการหลายหน่วยงานของประเทศจีน
ซึ่งเป็นรายการเงินลงทุนใน Zhejiang-Union Property Co., Ltd.
ตามรายละเอียดที่แสดงไว้ในหมายเหตุประกอบงบการเงินหัวข้อที่ 11

ในส่วนเงินลงทุนระยะยาวอื่น มีการเปลี่ยนแปลงเล็กน้อย เพิ่มขึ้น 128 ล้านบาท
โดยมีการลงทุนเพิ่มในหลักทรัพย์เผื่อขายที่อยู่ในความต้องการของตลาดด้วยราคาทุน เพิ่มขึ้น 30.58
ล้านบาท นอกจากนี้ เป็นการปรับมูลค่าราคาตลาดของหลักทรัพย์เผื่อขายทั้งหมด ณ วันสิ้นปี 2559
มีราคาสูงกว่าราคาทุนเพิ่มขึ้นอีก 97 ล้านบาท โดยรวมเงินลงทุนในหลักทรัพย์เผื่อขายมีราคาทุน
686.7 ล้านบาท โดยมีมูลค่าราคาตลาด ณ 31 ธันวาคม 2559 จำนวน 1,094.57 ล้านบาท

รายละเอียดของเงินลงทุนทุกประเภท เช่น ชื่อเงินลงทุน ลักษณะธุรกิจ สัดส่วน ราคาทุน
มูลค่าตามวิธีส่วนได้เสีย ปรากฏตามหมายเหตุประกอบงบการเงิน หัวข้อที่ 11 ถึง หัวข้อที่ 16

ส่วนประกอบของสินทรัพย์อื่น

(1) ค่าความนิยม มีจำนวน 521.72 ล้านบาท คิดเป็นสัดส่วนร้อยละ 2.17 ของสินทรัพย์รวม
ซึ่งบริษัทย่อยได้มาพร้อมกับการซื้อธุรกิจโรงแรมที่หัวหินเมื่อปี 2557 บริษัทฯ
มีการทบทวนประเมินมูลค่าของค่าความนิยมทุกปีตามมาตรฐานการบัญชี
โดยพิจารณาว่ามูลค่าดังกล่าวยังมีอยู่อย่างสมเหตุสมผล ถ้าหากมีข้อบ่งชี้ว่าเกิดการด้อยค่า บริษัทฯ
ก็จะบันทึกการด้อยค่าเพื่อลดมูลค่าลง ปี 2559 พิจารณาแล้วมูลค่าดังกล่าวไม่เกิดการด้อยค่า

(2) สินทรัพย์ไม่หมุนเวียนอื่น ปรากฏรายละเอียดตามหมายเหตุประกอบงบการเงินหัวข้อ 20
ส่วนใหญ่เป็นสิทธิการเช่าที่ดิน 74.43 ล้านบาท
ซึ่งเป็นสินทรัพย์ของบริษัทย่อยในประเทศสาธารณรัฐประชาชนจีน
ซึ่งเป็นที่ดินที่ใช้เป็นสถานประกอบการดำเนินธุรกิจที่ต้องใช้วิธีเช่าที่ดินจากภาครัฐ
ตามหลักกฎหมายปกติของประเทศดังกล่าว นอกจากนี้
มีรายการเงินจ่ายล่วงหน้าค่าซื้อสินทรัพย์ของบริษัทย่อย ส่วนงานพลาสติก ยาง และโลหะ
เพื่อจะใช้ในการผลิตสินค้าจำนวนรวมเงินจ่ายล่วงหน้าส่วนนี้ 77.95 ล้านบาท

สินทรัพย์อื่นข้างต้นล้วนจำเป็นต่อการประกอบกิจการอันจะก่อให้เกิดรายได้
จึงเป็นสินทรัพย์ที่มีคุณภาพดี

14.4 สภาพคล่องและความเพียงพอของเงินทุนของบริษัท

14.4.1 แหล่งที่มาและใช้ไปของเงินทุน

ณ วันที่ 31 ธันวาคม 2559 บริษัทฯ และบริษัทย่อยมีแหล่งที่มาและใช้ไปของเงินทุน
โดยมีเงินสดได้จากกิจกรรมดำเนินงาน
ซึ่งมีส่วนประกอบของการรับชำระหนี้จากลูกหนี้และจ่ายชำระเงินให้เจ้าหนี้รวมอยู่ด้วย สุทธิได้มา
1,624.42 ล้านบาท และนำไปจ่ายดอกเบี้ย 21.95 ล้านบาท จ่ายภาษีเงินได้ 289.06 ล้านบาท
และมีการได้รับเงินคืนภาษีเงินได้ 29.72 ล้านบาท
รวมแล้วเป็นเงินสดสุทธิได้จากกิจกรรมดำเนินงาน 1,343.12 ล้านบาท
นอกจากนี้มีเงินสดสุทธิได้มาจากกิจกรรมลงทุน 970.89 ล้านบาท
และใช้ไปทั้งสิ้นในกิจกรรมจัดหาเงิน 530.55 ล้านบาท เมื่อรวมส่วนต่างจากการ
แปลงค่างบการเงินของต่างประเทศเพิ่มขึ้น 50.15 ล้านบาทแล้ว ปี 2559
มีกระแสเงินสดสุทธิเพิ่มขึ้น 1,833.62 ล้านบาท เมื่อรวมกับเงินสดยกมาต้นปี 2,606.27 ล้านบาท
เป็นเงินสดและรายการเทียบเท่าเงินสดคงเหลือสิ้นปี 2559 เท่ากับ 4,439.88 ล้านบาท

เมื่อพิจารณาถึงแหล่งที่มาของเงินสดจากการดำเนินงานก่อนชำระจ่ายดอกเบี้ย และภาษี
เงินได้นิติบุคคลแล้ว ได้เงินสดจากการกิจกรรมดำเนินงาน 1,624.42 ล้านบาท
ในขณะที่มีกำไรจากการดำเนินงาน 1,722.93 ล้านบาท
แสดงถึงกำไรทางบัญชีจากการดำเนินงานได้กลับมาในรูปเงินสดคิดเป็น ร้อยละ 94.28
หรือเกือบทั้งหมด แสดงถึงบริษัทมีสภาพคล่องเกี่ยวกับการใช้จ่าย
ในกิจกรรมดำเนินงานอย่างเพียงพอ

ในส่วนของการได้เงินสดสุทธิจากกิจกรรมลงทุน มีรายการที่เปลี่ยนแปลงอย่างมีนัยสำคัญ ดังนี้
ได้จากการขายเงินลงทุนชั่วคราวหลักทรัพย์ที่ต่างประเทศ 175.43 ล้านบาท
มีการจ่ายซื้อเงินลงทุนระยะยาวอื่น (หลักทรัพย์ในความต้องการของตลาด)
ซึ่งช่วงราคาเป็นระยะที่ควรซื้อลงทุน จำนวน 30.58 ล้านบาท
อีกทั้งมีการจำหน่ายเงินลงทุนในบริษัทร่วมค้าที่ประเทศจีนโครงการอสังหาริมทรัพย์
Jiashan–Union Development ได้รับเงินในปี 2559 เป็นจำนวนเงิน 1,140.43 ล้านบาท
ตามรายละเอียดที่กล่าวไว้ในหัวข้อภาพรวมผลการดำเนินงานแล้ว นอกจากนี้
ได้รับเงินปันผลจากเงินลงทุนที่ไม่ใช่บริษัทย่อย บริษัทร่วมค้า หรือบริษัทร่วม เป็นจำนวน 668.23
ล้านบาท มีดอกเบี้ยรับ 54.20 ล้านบาท และมีรายการจ่ายชำระเงินเพื่อซื้อที่ดิน อาคาร
และอุปกรณ์ ซึ่งส่วนใหญ่เป็นการซื้อเครื่องจักร อุปกรณ์ อาคาร
ของบริษัทย่อยที่ประกอบธุรกิจผลิตกระติกน้ำสเตนเลส สุญญากาศ และธุรกิจประเภทยาง
ตามแผนธุรกิจเพื่อรองรับการผลิตปริมาณสินค้าที่เพิ่มขึ้นรวม 524 ล้านบาท
ตลอดทั้งมีการปรับปรุงอาคารของโรงแรมที่หัวหินสำหรับปี 2559 ประมาณ 100 ล้านบาท
และจ่ายลงทุนสำหรับเครื่องจักร อาคารโรงงานใหม่ ของธุรกิจโรงไฟฟ้าในประเทศจีน ประมาณ
200 ล้านบาท เหล่านี้เป็นสาเหตุให้มีเงินสดรับสุทธิจากกิจกรรมลงทุนเพิ่มขึ้น 970.89 ล้านบาท

ในส่วนของกิจกรรมจัดหาเงิน รายการที่มีนัยสำคัญ คือ การจ่ายเงินปันผลให้ผู้ถือหุ้น 607.17
ล้านบาท บริษัทย่อยมีรับเงินกู้ระยะยาวจำนวน 196 ล้านบาท
และจ่ายชำระเงินกู้ระยะยาวตามสัญญา 177.2 ล้านบาท
รายการอื่นมีการเปลี่ยนแปลงอย่างไม่มีนัยสำคัญ ทำให้มีเงินสดสุทธิใช้ไปในกิจกรรมจัดหาเงิน
530.55 ล้านบาท

ในภาพรวมสรุปแล้ว บริษัทฯ มีสภาพคล่องทางการเงินสูง
มีเงินสดเพียงพอที่จะใช้ในกิจกรรมดำเนินงาน และชำระหนี้เงินกู้ตามกำหนดเวลาได้

ความเหมาะสมของโครงสร้างเงินทุน

ณ วันที่ 31 ธันวาคม 2559 บริษัทฯ มีโครงสร้างเงินทุนจากส่วนของผู้ถือหุ้นรวม 20,945.40
ล้านบาท และจากหนี้สินรวม 3,075.53 ล้านบาท ซึ่งแสดงถึงอัตราส่วนหนี้สินต่อส่วนของผู้ถือหุ้น
เท่ากับ 0.15 ต่อ 1 เท่า ซึ่งใกล้เคียงกับปีที่แล้ว ที่มีอัตราส่วน 0.16 ต่อ 1 เท่า
แสดงว่าสัดส่วนของหนี้สินยังมีน้อยมากเมื่อเทียบกับแหล่งที่มาจากส่วนของผู้ถือหุ้น ทั้งนี้
เจ้าหนี้มีความเสี่ยงต่ำในการให้กู้ยืมเงิน

สรุปได้ว่า โครงสร้างเงินทุนส่วนมากมาจากส่วนของเงินทุน
และยังสามารถใช้เงินจากแหล่งเงินกู้ในอนาคตได้อีกพอสมควร

ความสามารถในการชำระหนี้ (Debt service coverage ratio)

บริษัทฯ และบริษัทย่อย มีส่วนของหนี้ระยะสั้นที่จะต้องชำระภายในระยะเวลา 1 ปี ประกอบด้วย
เงินเบิกเกินบัญชี และเงินกู้ยืมระยะสั้นจากสถาบันการเงิน จำนวน 428.78 ล้านบาท
ส่วนของเงินกู้ยืมระยะยาวที่ถึงกำหนดชำระภายในหนึ่งปี 232.4 ล้านบาท
ส่วนของหนี้สินตามสัญญาเช่าการเงินที่ถึงกำหนดชำระภายในหนึ่งปี 44.27 ล้านบาท
เงินรับฝากจากกิจการที่เกี่ยวข้องกัน 5.25 ล้านบาท รายการภาษีเงินได้ค้างจ่าย 89.98 ล้านบาท
และหนี้สินหมุนเวียนอื่น 136.68 ล้านบาท รวมแล้วเป็นหนี้จำนวน 937.36 ล้านบาท
แต่เมื่อเทียบกับจำนวนเงินสดและรายการเทียบเท่าเงินสดซึ่งสามารถใช้ได้ทันทีมีจำนวน 4,439.88
ล้านบาท แสดงถึงบริษัทฯ และบริษัทย่อยมีความสามารถที่จะชำระหนี้ที่จะครบกำหนดภายใน 1 ปี
ได้ทันทีทั้งหมด หรืออัตราส่วนหนี้ที่จะต้องชำระเทียบกับเงินสดที่มีอยู่ คือ 0.21 : 1 เท่า เห็นว่า
บริษัทฯ มีความสามารถในการชำระหนี้ได้สูงโดยไม่กระทบต่อผลการดำเนินงานของบริษัทฯ ทั้งนี้
บริษัทฯมีการลงทุนในหลากหลายธุรกิจ
จึงเป็นการยากที่จะหาอัตราส่วนในอุตสาหกรรมมาเทียบเคียงได้
นอกจากตัวเลขจากแหล่งเจ้าหนี้เงินกู้ที่ปรากฏตามงบแสดงฐานะการเงินแล้ว บริษัทฯ
ยังมีแหล่งเงินทุนนอกงบดุลอีก
ซึ่งเป็นวงเงินสินเชื่อที่ได้รับจากสถาบันการเงินที่ยังไม่ได้ใช้อีกประมาณ 900 ล้านบาท

ในระหว่างงวด บริษัทฯ ไม่มีการเปลี่ยนแปลงโครงสร้างเงินทุน ไม่มีการเพิ่มทุนหรือ ลดทุน
และไม่มีการใช้แหล่งเงินทุนจากเจ้าหนี้เพิ่มอย่างมีนัยสำคัญ

องค์ประกอบของส่วนของผู้ถือหุ้น

ตามงบการเงินรวม ณ วันที่ 31 ธันวาคม 2559 ส่วนของผู้ถือหุ้นของบริษัทฯ มีจำนวน 19,069.36
ล้านบาท เพิ่มขึ้น 579.55 ล้านบาท เมื่อเทียบกับสิ้นปี 2558 ซึ่งมีจำนวน 18,489.81 ล้านบาท
สาเหตุของการเปลี่ยนแปลงเกิดจาก

(1) ส่วนที่เกี่ยวกับผลการดำเนินงาน ปี 2559 บริษัทฯ มีกำไรสุทธิเพิ่มขึ้น 1,323.02 ล้านบาท
และในระหว่างปีมีการจ่ายเงินปันผลตามมติที่ประชุมสามัญผู้ถือหุ้นให้จัดสรรเงินกำไรเป็นเงินปันผลจ่าย
จำนวน 450 ล้านบาท จึงทำให้ส่วนของผู้ถือหุ้นเพิ่มขึ้น 1,323.02 ล้านบาท และลดลง 450
ล้านบาท ตามลำดับ

(2) ส่วนที่ไม่เกี่ยวกับผลการดำเนินงาน มีการรับรู้กำไร (ขาดทุน) ในส่วนของผู้ถือหุ้นรวมลดลง
293.47 ล้านบาท ซึ่งประกอบด้วย

(2.1) ณ สิ้นปี 2559 เกิดกำไรจากการประมาณการตามหลักคณิตศาสตร์ประกันภัย
ซึ่งเป็นผลต่างจากผลสะสมของการประมาณการรอบ 3 ปี
เทียบกับการเปลี่ยนแปลงที่เกิดขึ้นจริงซึ่งต่างจากสมมติฐาน ณ สิ้นปี 2559 มีจำนวน 1.75 ล้านบาท

(2.2) รายการผลต่างจากการแปลงค่างบการเงินที่เป็นเงินตราต่างประเทศ
อัตราแลกเปลี่ยนที่ใช้ในการจัดทำงบการเงินรวมมีผลต่างระหว่างอัตราแลกเปลี่ยนที่ใช้ในการแปลงค่าด้านงบแสดงฐานะการเงิน
และด้านงบกำไรขาดทุน รวมทั้งผลต่างจากงวดที่ผ่านมา ณ วันสิ้นปี 2559
มีผลต่างรายการนี้ทำให้ส่วนของผู้ถือหุ้นลดลง 440.05 ล้านบาท

(2.3) รายการปรับปรุงตามมาตรฐานการบัญชีเกี่ยวกับ
การปรับมูลค่าเงินลงทุนในหลักทรัพย์เผื่อขายให้เท่ากับราคาตลาด ณ วันสิ้นปี 2559
จึงเกิดรายการกำไรที่ยังไม่เกิดขึ้นจริงแต่แสดงการรับรู้ในส่วนของผู้ถือหุ้นเพิ่มขึ้น จำนวน 129.80
ล้านบาท

(2.4) ตามมาตรฐานการบัญชีเงินปันผลของบริษัทใหญ่ที่จ่ายให้ผู้รับ
ซึ่งเป็นบริษัทย่อยจะไม่นับเป็นการจ่ายเงินปันผลในงบการเงินรวม ดังนั้น
จึงต้องปรับปรุงบวกกลับมาในส่วนของผู้ถือหุ้น จำนวน 15.03 ล้านบาท

เมื่อรวมปัจจัยดังกล่าวข้างต้น ทำให้ส่วนของผู้ถือหุ้น ณ สิ้นปี 2559 เพิ่มขึ้นจากสิ้นปี 2558 จำนวน
579.55 ล้านบาท มีผลทำให้ส่วนของผู้ถือหุ้นของบริษัทฯ ณ วันที่ 31 ธันวาคม 2559 มีจำนวนเงิน
19,069.36 ล้านบาท

14.4.2 รายจ่ายลงทุน (Capital Expenditure)

ในปี 2559 บริษัทฯ มีรายจ่ายลงทุนที่มีนัยสำคัญ คือ

(1) ธุรกิจพลังงาน โรงงานผลิตกระแสไฟฟ้าพลังความร้อนร่วมที่ประเทศสาธารณรัฐ-ประชาชนจีน
ยังคงลงทุนต่อเนื่องเกี่ยวกับอาคารโรงงานใหม่ เครื่องจักรอุปกรณ์ หรือ Boiler ชุดใหม่
ที่ใช้เทคโนโลยีทันสมัย เพื่อทดแทนเครื่องจักรชุดเดิม ทั้งนี้
เพื่อเพิ่มกำลังการผลิตให้มีประสิทธิภาพมากขึ้น
และเพิ่มอุปทานรองรับความต้องการการใช้พลังงานมากขึ้นของประชากรในพื้นที่ ในปี 2559

มีรายจ่ายลงทุนนี้ประมาณ 200 ล้านบาท

(2) ธุรกิจพลาสติก ยาง และโลหะ มีรายจ่ายลงทุนเกี่ยวกับอาคารโรงงาน เครื่องจักร อุปกรณ์
รวมประมาณ 538 ล้านบาท เพื่อลงทุนเพิ่มอุปกรณ์แม่พิมพ์
เครื่องจักรที่เกี่ยวเนื่องของกระบวนการผลิตสินค้าประเภทยาง รวมทั้งสร้างอาคารโรงงาน
ซื้อเครื่องจักร อุปกรณ์ ตามแผนขยายกำลังการผลิตของปี 2559 ที่เกี่ยวกับสินค้าจากสเตนเลส
และสินค้ากระติกน้ำสุญญากาศ สำหรับรองรับคำสั่งซื้อที่คาดว่าจะเพิ่มขึ้นในอนาคต

(3) ธุรกิจโรงแรม มีรายจ่ายลงทุนปรับปรุงตกแต่งห้องพัก เฟอร์นิเจอร์ และอุปกรณ์ที่เกี่ยวข้อง
ซึ่งได้ดำเนินการบางส่วนแล้วในปี 2559 จำนวนเงินประมาณ 100 ล้านบาท

ที่มาของแหล่งเงินทุน ข้อ (1) และ (3) มาจากเงินทุนหมุนเวียนของแต่ละบริษัทย่อย ส่วนข้อ (2)
บางส่วนมาจากเงินทุนหมุนเวียนของแต่ละบริษัทย่อย
และอีกส่วนหนึ่งมาจากแหล่งเงินกู้จากสถาบันการเงิน
ซึ่งคาดว่าสามารถปฏิบัติตามข้อตกลงในสัญญากู้ยืมเงินได้ทุกประการ

14.4.3 ความเพียงพอของสภาพคล่อง

ตามข้อมูลที่กล่าวข้างต้น เรื่องความเหมาะสมของโครงสร้างเงินทุน
ที่มีอัตราส่วนหนี้สินต่อส่วนของผู้ถือหุ้นเท่ากับ 0.15 ต่อ 1 เท่า
ซึ่งมีแหล่งที่มาของเงินทุนในส่วนจากเงินกู้มีสัดส่วนน้อยแต่มีเงินทุนหมุนเวียนมาก
กำไรจากการดำเนินงานได้กลับมาในรูปของเงินสด 94.28% หรือเกือบทั้งหมด บริษัทฯ
มีความสามารถในการชำระหนี้ระยะสั้นได้ทั้งหมดทันทีจากกระแสเงินสด
หรือรายการเทียบเท่าเงินสดที่มีอยู่ ความเพียงพอของสภาพคล่องจัดได้ว่ามีสูงมาก นอกจากนี้
บริษัทฯ ยังมีวงเงินกู้ยืมที่ยังไม่ได้ใช้เหลืออยู่ประมาณ 900 ล้านบาท ตามที่กล่าวไว้ข้างต้น ดังนั้น
หากมีความจำเป็นต้องจัดหาเงินทุนระยะสั้น บริษัทฯ สามารถใช้วงเงินที่ยังเหลืออยู่นั้นได้
โดยเป็นวงเงินประเภทเงินกู้ยืมเมื่อทวงถาม และประเภทมีกำหนดระยะเวลาไม่เกิน 3 เดือน
ตามอัตราดอกเบี้ยเงินกู้ระยะสั้นในตลาดเงิน ณ ขณะนั้นๆ

บริษัทฯ มีอัตราส่วนสภาพคล่องทางการเงินดังนี้

อัตราส่วนสินทรัพย์หมุนเวียนต่อหนี้สินหมุนเวียน (Current Ratio) เท่ากับ 3.39 ต่อ 1 เท่า
และอัตราส่วนสภาพคล่องหมุนเร็ว (Quick Ratio) เท่ากับ 2.90 ต่อ 1 เท่า
ซึ่งแสดงถึงความสามารถในการเปลี่ยนสินทรัพย์สภาพคล่องเป็นเงินสด
เพื่อที่จะสามารถชำระหนี้สินหมุนเวียนทั้งหมดได้ทันที แล้วยังมีสภาพคล่องส่วนเกินเหลืออีก 1.90
เท่า แสดงให้เห็นว่า บริษัทฯ และบริษัทย่อยมีสภาพคล่องทางการเงินอย่างเพียงพอ

เรื่องลูกหนี้การค้าและเจ้าหนี้การค้า บริษัทฯ และบริษัทย่อยมีระยะเวลาการเก็บหนี้เฉลี่ยอยู่ที่ 54
วัน ซึ่งดีกว่าปีที่ผ่านมา (คือ 63 วัน) บริษัทฯ
สามารถเก็บเงินจากลูกหนี้การค้าได้ภายในระยะเวลาที่ให้เครดิตเทอมกับลูกค้า
ในส่วนของระยะเวลาการชำระหนี้ให้เจ้าหนี้เฉลี่ยอยู่ที่ 39 วัน ซึ่งมากกว่าปีที่แล้ว (อยู่ที่ 36 วัน)
โดยอยู่ในช่วงระยะเวลาที่ได้รับเครดิตจากเจ้าหนี้
ส่วนเรื่องวงจรเงินสดตั้งแต่จ่ายซื้อวัตถุดิบรวมกับเวลาที่ขายสินค้าจนถึงวันที่ได้รับชำระเงินค่าขายสินค้าจากลูกค้าคิดเป็นเวลา
25 วัน ซึ่งน้อยกว่าปีที่แล้ว (อยู่ที่ 38 วันต่อ 1 รอบ) เสมือนหนึ่ง บริษัทฯ
และบริษัทย่อยมีวงจรเงินสดประมาณ 14.6 รอบ ใน 1 ปี

อัตราส่วนความสามารถในการชำระดอกเบี้ยอยู่ที่ 74 เท่า แสดงถึงบริษัทฯ
และบริษัทย่อยมีกระแสเงินสดหมุนเวียนอย่างเพียงพอในการชำระดอกเบี้ยให้เจ้าหนี้ได้อย่างครบถ้วน

14.4.4 ความสามารถในการจัดหาแหล่งเงินทุนเพิ่มเติม

บริษัทฯ มีแหล่งเงินทุนเพิ่มเติมจากสถาบันการเงินคือ วงเงินกู้ระยะสั้นที่ยังสามารถใช้ได้อีก
คงเหลือประมาณ 900 ล้านบาท ซึ่งเป็นวงเงินกู้ประเภทใช้ตั๋วสัญญาใช้เงินระยะเวลาไม่เกิน 3
เดือน และประเภทเมื่อทวงถาม ทั้งนี้ ถ้าหากมีกรณีต้องใช้เงินกู้ประเภทโครงการ บริษัทฯ
คาดว่าสามารถติดต่อกับสถาบันการเงินเพื่อพิจารณาอนุมัติเงินกู้โครงการนั้นๆ
โดยเป็นเงินกู้ยืมระยะปานกลาง หรือระยะยาวในอนาคตได้

14.4.5 ปัจจัยที่อาจมีผลกระทบต่อ Credit Rating

บริษัทฯ มีแหล่งที่มาของเงินทุนจากส่วนของผู้ถือหุ้น ประเภทผู้ถือหุ้นสามัญเท่านั้น
ไม่มีการออกตราสารหนี้แต่อย่างใด จึงไม่มีการจัดอันดับความน่าเชื่อถือ (Credit rating)
จากบริษัทจัดอันดับความน่าเชื่อถือ เนื่องจากที่ผ่านมาบริษัทฯ ไม่ต้องใช้ข้อมูลนี้ ดังนั้น
จึงไม่มีปัจจัยที่อาจมีผลกระทบต่อการจัดอันดับความน่าเชื่อถือแต่อย่างใด

14.4.6 ความสามารถในการชำระหนี้และการปฏิบัติตามเงื่อนไขการกู้ยืม (Covenant)

บริษัทย่อย มีการกู้ยืมเงินจากสถาบันการเงิน เป็นประเภทเงินกู้ยืมระยะยาว จำนวน 379.4
ล้านบาท ซึ่งมีกำหนดระยะเวลาการชำระคืนทุก 6 เดือน หรือทุก 1 ปี เริ่มตั้งแต่ปี 2555 ถึงปี
2561 โดยมีส่วนที่ถึงกำหนดชำระภายใน 1 ปี เป็นจำนวนเงิน 232.4 ล้านบาท
ทั้งนี้ภายใต้สัญญาเงินกู้ บริษัทย่อยต้องปฏิบัติตามเงื่อนไขทางการเงินบางประการที่ระบุในสัญญา เช่น
การดำรงอัตราส่วนหนี้สินต่อส่วนของผู้ถือหุ้น ข้อจำกัดในการจำหน่าย จ่าย โอน
ทรัพย์สินที่มีความสำคัญต่อการดำเนินงานของบริษัทย่อย เป็นต้น อนึ่ง เมื่อบริษัทฯ
พิจารณาถึงการปฏิบัติตามเงื่อนไขดังกล่าว
เห็นว่าบริษัทย่อยสามารถปฏิบัติตามเงื่อนไขการกู้ยืมดังกล่าวทุกประการ

ในส่วนของความสามารถในการชำระหนี้ ณ วันที่ 31 ธันวาคม 2559 ตามงบการเงินรวม บริษัทฯ
และบริษัทย่อยมีเงินกู้ยืมระยะยาวทั้งสิ้น 379.4 ล้านบาท
มีเงินเบิกเกินบัญชีและเงินกู้ยืมระยะสั้นจากสถาบันการเงินรวม 428.78 ล้านบาท
รวมเป็นหนี้สินเงินกู้ยืมทั้งระยะยาวและระยะสั้นรวมทั้งสิ้น 808.18 ล้านบาท
แต่มีเงินสดและรายการเทียบเท่าเงินสดรวม 4,439.88 ล้านบาท เห็นว่า บริษัทฯ
และบริษัทย่อยมีความสามารถในการชำระหนี้ทั้งหมดทันทีอย่างเพียงพอ
รวมทั้งไม่มีปัจจัยที่คาดว่าจะทำให้ไม่สามารถปฏิบัติตามเงื่อนไขการกู้ยืมเงินได้
และไม่มีผลกระทบต่อการจ่ายเงินปันผลแต่อย่างใด

14.5 ภาระผูกพันด้านหนี้สิน (Contractual Obligations) และ
การบริหารจัดการภาระนอกงบดุล (Off – Balance Sheet Arrangements)

หนี้สินของบริษัทฯ และบริษัทย่อย แบ่งเป็น หนี้สินหมุนเวียนซึ่งมีภาระที่จะต้องชำระภายใน 1 ปี เช่น
เจ้าหนี้การค้า เป็นต้น ส่วนนี้มีทรัพย์สินหมุนเวียน
หรือเงินทุนหมุนเวียนในการชำระตามปกติของการดำเนินงานทั่วไป นอกจากนี้ มีหนี้สินไม่หมุนเวียน
ณ 31 ธันวาคม 2559 มีจำนวนเงินรวมทั้งสิ้น 561.08 ล้านบาท
ซึ่งหนี้สินแต่ละประเภทมีระยะเวลาที่จะต้องจ่ายชำระเงินแตกต่างกันตามแต่ละลักษณะหน้าที่ เช่น
เงินกู้ยืมระยะยาว มีภาระผูกพันที่จะต้องชำระตามข้อกำหนดในสัญญาเงินกู้
ส่วนรายการหนี้สินตามสัญญาเช่าการเงิน มีภาระผูกพันต้องชำระตามจำนวนงวดที่ระบุไว้ในสัญญา
ในส่วนของรายการสำรองผลประโยชน์ระยะยาวของพนักงาน
มีภาระผูกพันที่จะต้องจ่ายให้พนักงานเมื่อพนักงานลาออก หรือ เกษียณอายุตามระเบียบข้อบังคับ
และตามกฎหมาย เป็นต้น
ในกรณีของภาระผูกพันที่จะต้องจ่ายให้พนักงานกรณีลาออกจากงานก่อนเกษียณ อีกนัยหนึ่งคือ
ภาระผูกพัน-เงินช่วยเหลือลาออก (ซึ่งเป็นคนละส่วนกับภาระผูกพัน-เงินเกษียณ
โดยมีข้อกำหนดต้องปฏิบัติตามกฎหมาย) นั้น บริษัทฯ บริหารจัดการภาระผูกพันส่วนนี้
โดยจ่ายเงินสมทบเข้ากองทุนสำรองเลี้ยงชีพทุกงวดที่มีการจ่ายเงินเดือน ฉะนั้น
พนักงานจะได้รับเงินส่วนนี้จากกองทุนสำรองเลี้ยงชีพแทน อีกส่วนหนึ่งภาระผูกพัน-เงินเกษียณ
บริษัทฯ ได้บันทึกเงินนี้เป็นเงินสำรองรับรู้ทางด้านหนี้สินไม่หมุนเวียน และบริษัทฯ
จะจ่ายเงินนี้ให้พนักงานตามกฎเกณฑ์ทางกฎหมายเมื่อพนักงานเกษียณอายุ

ในส่วนของภาระผูกพันหนี้สินที่อาจเกิดขึ้นนอกงบดุล แบ่งเป็นประเภทต่าง ๆ
ซึ่งอ้างอิงข้อมูลที่เปิดเผยไว้ตามหมายเหตุประกอบงบการเงินดังนี้

+-------------------------+--------------------------------------------+
| ประเภทภาระผูกพัน          | รายละเอียดตามหมายเหตุประกอบงบการเงิน จำนวนเงิน |
|                         | และระยะเวลาการชำระเงิน ปรากฏตามหัวข้อต่างๆ     |
+-------------------------+--------------------------------------------+
| ภาระผูกพันด้านหนี้สินระยะยาว  | หัวข้อ 23 เรื่อง เงินกู้ยืมระยะยาว                 |
+-------------------------+--------------------------------------------+
|                         | หัวข้อ 24 เรื่อง                               |
|                         | สำรองผลประโยชน์ระยะยาวของพนักงาน             |
+-------------------------+--------------------------------------------+
| ภาระผูกพันด้านหนี้สินภาษีเงินได้ | หัวข้อ 28 เรื่อง ภาษีเงินได้ (วรรคสุดท้าย)          |
|                         | เรื่องหนี้สินภาษี                                |
|                         |                                            |
|                         | เงินได้รอการตัดบัญชี                            |
+-------------------------+--------------------------------------------+
| ภาระผูกพันด้านรายจ่ายฝ่ายทุน  | หัวข้อ 33.1 เรื่อง ภาระผูกพันเกี่ยวกับรายจ่ายฝ่ายทุน   |
+-------------------------+--------------------------------------------+
| ภาร                     | หัวข้อ 33.2 เรื่อง                             |
| ะผูกพันด้านสัญญาเช่าดำเนินงาน | ภาระผูกพันเกี่ยวกับสัญญาเช่าดำเนินงาน              |
+-------------------------+--------------------------------------------+
| ภาระผูกพันด้านการค้ำประกัน   | หัวข้อ 33.5 เรื่อง การค้ำประกัน                  |
+-------------------------+--------------------------------------------+
| ภาระผูกพันด้านหนี้สินอื่น ๆ     | หัวข้อ 33.3 เรื่อง                             |
|                         | ภาระผูกพันเกี่ยวกับสัญญาบริการระยะยาว             |
+-------------------------+--------------------------------------------+

ทั้งนี้ บริษัทฯ และบริษัทย่อยสามารถบริหารจัดการเรื่องต่าง ๆ ข้างต้นได้
โดยคาดว่าไม่มีผลกระทบต่อการดำเนินธุรกิจ

14.6 ปัจจัยหรือเหตุการณ์ที่จะมีผลต่อฐานะการเงินหรือการดำเนินงานในอนาคต (Forward
Looking)

การดำเนินงานของบริษัทฯ ส่วนใหญ่เป็นการลงทุนในธุรกิจต่างๆ เช่น สิ่งทอ พลาสติก ยาง
และโลหะ คอมพิวเตอร์ พลังงาน โรงแรม และอื่นๆ ในประเทศจีน ดังนั้น
รายได้หลักจะเป็นเงินปันผลรับจากธุรกิจที่ไปลงทุน ซึ่งมีทั้งภายในประเทศและภายนอกประเทศ
ปัจจัยหรือเหตุการณ์ที่จะมีผลต่อฐานะการเงิน หรือการดำเนินงานในอนาคตของบริษัทฯ ที่มีนัยสำคัญ
ได้แก่

14.6.1 การเปลี่ยนแปลงราคาตลาดของวัตถุดิบประเภทถ่านหิน ฝ้าย ยางพารา
จะมีผลกระทบต่อผลการดำเนินงาน เช่น โรงไฟฟ้าที่ประเทศจีนใช้ถ่านหินซึ่งเป็นวัตถุดิบหลัก ถ้าหาก
ราคาตลาดของถ่านหินลดลง ธุรกิจดังกล่าวจะมีกำไรเพิ่มขึ้น แต่ถ้าราคาตลาดของถ่านหินเพิ่มขึ้น
ราคาขายไม่สามารถเพิ่มได้ตามสัดส่วนของอัตราราคาถ่านหินที่เพิ่มขึ้นทันที
จะมีผลทำให้ผลการดำเนินงานลดลง ในส่วนของราคาตลาดของฝ้าย โพลีเอสเตอร์
ถ้ามีราคาเพิ่มขึ้น ในขณะที่ราคาขายไม่สามารถเพิ่มได้ หรือเพิ่มได้ยาก
เนื่องจากมีภาวะการแข่งขันสูงมาก จะมีผลกระทบทำให้ผลการดำเนินงานของธุรกิจสิ่งทอลดลง
นอกจากนี้ ราคาตลาดของยางพาราซึ่งเป็นวัตถุดิบที่สำคัญของสินค้าประเภทยางยืด
หรือผลิตภัณฑ์ที่ทำจากยางธรรมชาติ ถ้าราคาตลาดของยางพาราสูงขึ้น
มีผลกระทบทำให้ต้นทุนการผลิตสูงขึ้น
ลูกค้าเปลี่ยนแปลงไปใช้วัตถุดิบซึ่งทำจากยางสังเคราะห์ที่มีต้นทุนถูกกว่า
จะมีผลกระทบทำให้ฐานลูกค้าที่เคยสั่งซื้อวัตถุดิบเพื่อนำไปผลิตต่อจะลดลง
ปริมาณการขายอาจจะลดตามด้วย มีผลให้ผลการดำเนินงานอาจลดลงเช่นกัน

14.6.2 สภาวะเศรษฐกิจโดยรวม ถ้าอยู่ในช่วงถดถอย ยังไม่สามารถฟื้นตัวได้เต็มที่
จะทำให้อุตสาหกรรมที่ผันแปรตามภาวะเศรษฐกิจ เช่น อุตสาหกรรมรถยนต์ อุปสงค์มีน้อยกว่าอุปทาน
ซึ่งอาจทำให้ยอดขายรถยนต์ลดลง จะมีผลต่อเนื่องถึงธุรกิจที่เกี่ยวเนื่องกับชิ้นส่วนรถยนต์ เช่น
ธุรกิจผลิตพลาสติกของกลุ่มบริษัทฯ มีผลกระทบทำให้ยอดขายลดลง การผลิตลดลง
ต้นทุนต่อหน่วยสูงขึ้น กำไรจากการดำเนินงานก็จะลดลงตามด้วย
แต่ถ้าสถานการณ์ภาวะเศรษฐกิจดีขึ้น ความต้องการของผู้บริโภคมีมากขึ้น
จะส่งผลให้ธุรกิจดังกล่าวกลับทิศทางดีขึ้นได้

14.6.3 การเปลี่ยนแปลงราคาตลาดของหลักทรัพย์ในความต้องการของตลาด
ถ้าราคาหลักทรัพย์ในตลาดรองเพิ่มขึ้น จะทำให้เงินลงทุนประเภทหลักทรัพย์เพื่อค้า หรือ
หลักทรัพย์เผื่อขาย

ที่บริษัทฯ ถืออยู่ ถ้าจำหน่ายออกจะมีกำไรมากขึ้น ส่งผลให้มีกำไรจากการดำเนินงานเพิ่มขึ้น
แต่ถ้าในทางกลับกัน ราคาตลาดของหลักทรัพย์ในตลาดรองลดลง
อาจส่งผลให้เกิดขาดทุนที่ยังไม่เกิดขึ้นจริงจากการปรับมูลค่าของเงินลงทุนให้เป็นตามราคาตลาด
ก็จะมีผลต่อทั้งฐานะการเงินและผลการดำเนินงานในอนาคต อย่างไรก็ตาม ในเรื่องการลงทุน
บริษัทฯ มีนโยบายใช้ความระมัดระวังและกำหนดเกณฑ์การลงทุน
เพื่อลดผลกระทบที่อาจเกิดขึ้นในอนาคต

14.7 ข้อมูลเพิ่มเติมเกี่ยวกับการแปลงค่างบการเงิน

งบการเงินรวมของบริษัทฯ มีส่วนประกอบของบริษัทย่อยที่อยู่ต่างประเทศ
จึงต้องใช้งบการเงินที่เป็นสกุลเงินตราต่างประเทศ มาแปลงค่าเป็นเงินบาท
เพื่อรวมประกอบเป็นงบการเงินรวมของบริษัทฯ ซึ่งเป็นสกุลเงินบาท
อัตราแลกเปลี่ยนที่ใช้ในการแปลงค่างบการเงิน 3 ปีย้อนหลัง ปรากฏดังนี้

  ---------- ------------------- ---------- ---------- ------------- ---------- ----------
             อัตราแลกเปลี่ยนที่ใช้ใน                                                  

  สกุลเงิน     งบแสดงฐานะการเงิน                          งบกำไรขาดทุน              

             ปี 2559              ปี 2558     ปี 2557     ปี 2559        ปี 2558     ปี 2557

  RMB        5.13670             5.53280    5.28530    5.160350      5.608413   5.294563

  HKD        4.61270             4.65105    4.24360    4.543700      4.637588   4.203750

  TWD        1.10950             1.09925    1.03795    1.110113      1.097938   1.058238
  ---------- ------------------- ---------- ---------- ------------- ---------- ----------

ทั้งนี้ งบการเงินของบริษัทฯ ผู้สอบบัญชีได้ตรวจสอบแล้ว แสดงความเห็นเป็นแบบไม่มีเงื่อนไข
พร้อมทั้งได้สรุปข้อมูลเรื่องสำคัญในการตรวจสอบบนหน้ารายงานของผู้สอบบัญชีรับอนุญาตตามมาตรฐานการสอบบัญชีไว้แล้ว